|  |  |  |
| --- | --- | --- |
|  |  |  |
| Til høringsparterne på vedlagte høringsliste |  | 07-07-20252023-3007 |

# Høring over udkast til forslag til lov om ændring af jernbaneloven og lov om DSB

Transportministeriet forventer i den kommende folketingssamling at fremsætte vedlagte udkast til ovennævnte lovforslag.

I lovudkastet indgår nedenstående fire hovedelementer.

For det første foreslås ændringer med henblik på at gennemføre projektet om automatiseret metrodrift på S-banen, så ansvaret for driften og ansvaret for forvaltningen af infrastrukturen, herunder den signalinfrastruktur, der afvikler den automatiserede drift, samles hos DSB. Dette svarer til, hvad der gælder for metrosystemet, hvor ansvar for drift og infrastruktur er samlet i Metroselskabet.

For det andet understøtter lovforslaget, at de muligheder, som EU-reguleringen giver for at undtage lokale og regionale strækninger, herunder privatbaner, fra dele af EU-reguleringen, anvendes i højere grad end hidtil. Dette med henblik på at kunne reducere kompleksiteten og muliggøre simplere løsninger og processer, som kan nedbringe de høje omkostninger til jernbanen.

For det tredje sikrer lovforslaget, at Banedanmark - og med lovforslaget DSB på S-banen - kan gennemføre den nødvendige fornyelse og vedligeholdelse af statens jernbane ved fastsættelse af særskilte støjregler for jernbaneaktiviteter, hvis primære formål er en opretholdelse af funktionaliteten. Tilsvarende sikrer lovforslaget, at jernbanevirksomhederne kan gennemføre nødvendige klargørings- og værkstedsarbejder. Der ændres ikke på karakteren af eller støjen fra jernbaneaktiviteterne med lovforslaget, men alene på støjgrænserne.

For det fjerde indsættes en bestemmelse, der bemyndiger DSB til at erhverve de arealer og ejendomme m.v., der er nødvendige for anlæg, drift og vedligeholdelse af statens jernbaneinfrastruktur på S-banen. Dette er en konsekvens af, at DSB med lovforslaget bliver ejer og forvalter af infrastrukturen på S-banen. Samtidig konsekvensrettes DSB-loven.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres.

Høringssvaret vil blive offentliggjort på Høringsportalen.dk og Folketinget.dk i forbindelse med oversendelse af høringsmaterialet til Folketingets Transportudvalg.

Transportministeriet skal venligst bede om eventuelle bemærkninger **senest den 21. august 2025.**

Høringssvar bedes sendt til trm@trm.dk, grta@trm.dk, rhla@trm.dk og lcrt@trm.dk.

Eventuelle spørgsmål vedrørende høringen kan stilles til Gry Taksøe (grta@trm.dk), Lucas Claudio Rasmussen Torchia (lcrt@trm.dk) og Randi Lage Hansen (rhla@trm.dk).

Med venlig hilsen

Gry Taksøe